OBILJEŽAVANJE DANA SIGURNOG INTERNETA 2012. U GIMNAZIJI VUKOVAR

Svake godine, drugi utorak u veljači obilježava se svjetski Dan sigurnijeg interneta. Od 2004. godine, ova manifestacija obilježava se i u Hrvatskoj.

16. veljače 2012. Dan sigurnog interneta obilježen je i u Gimnaziji Vukovar. Cilj je bio promoviranje odgovornog korištenja modernih tehnologija, posebice društvenih mreža.

Društvene mreže i slični servisi interneta, posebno su popularni među svim generacijama. Vođeni tim spoznajama uočili smo potrebu za neophodnom edukacijom i učenika i roditelja o opasnostima koje nosi Internet.

Savjete o tome kako se učinkovito zaštiti od opasnosti interneta, prvenstveno društvenih mreža ali i drugih servisa i medija, ponudili su relevantni predavači i učenici Gimnaziji.

Dan sigurnog interneta u Gimnaziji Vukovar, organiziran je u vidu tribine koja je obuhvatila uvodnu riječ ravnatelja Josipa Prpe, dva predavanja, dvije prezentacije učeničkih radova i jednu prezentaciju ankete provedene na razini škole.

Predavanje „Djeca i mladi u riziku društvene mreže“ održao je gosp. Darko Ćorković iz PU Osiječko-baranjske u suradnji sa PU Vukovarsko-srijemskom,predavanje pod nazivom „Mogućnosti zaštite djece od neprimjerenih sadržaja na internetu„ održao je gosp. Tomislav Ramljak, ravnatelj Centra za nestalu i zlostavljanu djecu iz Osijeka.

Učenici 3. razreda prirodoslovno-matematičke gimnazije prezentirali su „Poučavanje djece sigurnom korištenju interneta“ i „Zaštita djece od opasnosti interneta“ a učenice 3. razreda općeg usmjerenja prezentirale su rezultate ankete „Ovisnost o internetu“ pod mentorstvom profesorica i razrednica Karoline Dvojković i Sanje Pavlović Šijanović.

Tribina je bila namjenjena učenicima i roditeljima svih osnovnih i srednjih škola u Vukovaru.

Tribina je bila osmišljena pod ovogodišnjim sloganom „Otkrijmo digitalni svijet, zajedno…sigurno!“ gdje su se interaktivno nadopunjavala predavanja profesionalaca i učenika.

Ove i slične teme namjenjene djeci i mladima neophodno je oplemenjivati novim spoznajama.

Karolina Dvojković, prof.

Sanja Pavlović Šijanović,prof.